Vragmotor aan die brand gesteek naby RustenburgDie vragmotor wat Dinsdag aan die brand gesteek is. (Foto: ANA) ’n Vragmotor is Dinsdag aan die brand gesteek en ’n pad tussen Rustenburg en Marikana in die Noordwes met brandende buitebande en klippe versper gedurende ’n betoging oor dienslewering. “Daar is geen water, geen elektrisiteit nie,” het Justice Rabula, gemeenskapsleier by die Nkaneng- informele nedersetting by Photsaneng, naby Rustenburg, gesê. Volgens Rabula moet inwoners van dié nedersetting noodgedwonge water aankoop aangesien dit sowat vier weke kan neem voordat die munisipaliteit water hiér aflaai. Hy vertel verder dat die gemeenskap geld ingesamel het om kragkabels aan te koop waarmee hulle toe elektrisiteit vanaf die Sibanye-myn na die nedersetting aangelei het. “Die myn se sekuriteit het ons kragkabels gesny en na die plaaslike polisiestasie geneem. Ons weet nie of ons ons kragkabels gaan terugkry nie. Dit is geld. Mense het R800 per huis bygedra.” Onstoke inwoners het die D108-pad versper. (Foto: ANA) Ontstoke inwoners het dus vandeesweek oorgegaan tot protesoptrede waartydens verskeie betogers in hegtenis geneem is. Kapt. Aafje Botma, woordvoerder van die polisie, kon egter nie in dié stadium bevestig hoeveel betogers in hegtenis geneem is nie. David Magae, woordvoerder van die munisipaliteit, het gesê hy sal in ’n latere stadium kommentaar lewer oor die aangeleentheid.